Коьрте ц1ий хьаьдира царна юкъахь къона волчунна. Цуьнан кхетам галбелира оцу зуламечу къамелан чулацамах. Цунна гира Эвтархойн Ахьмад воьлуш санна хетавелла. Ахьмадана дуьхьалх1оьттиначух тера дара шен жима к1ант Аьрзу, ша динахь дийна дахалла некъ беш, к1ад ца луш веана волу Г1излара кхаччалц. Шен баккхийн, горга обаргийн б1аьргаш схьабиллира цо. Сатесна серлаяьллачу стигала хьаьжира иза. Хетарехь, Эвтара т1ехула малх г1аьттина хир бу, хьалха санна сихделла доьлуш х1орда т1е доьдуш хир ду седа санна сирла долу Хулхуло.